Унгарын Дуурийн театр

Унгарын улсын Дуурийн театр (унгар. Magyar Állami Operaház, өмнө нь - Унгарын хааны дуурийн театр, англи. Hungarian State Opera House) — Будапешт хотод байрлах Унгарын хамгийн том дуурийн театр. Унгарын дуурийн театрыг 1875-1884 оны хооронд архитектор Миклош Иблын зураг төслөөр барьсан бөгөөд энэ үед драм, дуурийн хамтлаг жүжиг, дуурийг ээлжлэн тоглодог байсан Унгарын Үндэсний театраас тусгаарлагдсан юм. Анхны найруулагч нь Унгарын төрийн дууллын зохиолч, хөгжмийн зохиолч, удирдаач Ференц Эркель байсан; Гэсэн хэдий ч театр өөрийгөө бий болгоход бэрхшээлтэй тулгарсан: үзэгчид бага байсан тул ихээхэн алдагдал хүлээсэн бөгөөд уран бүтээлчид орхиж явсаар байв. 1888 онд хөгжмийн зохиолч, удирдаач Густав Малер захирлаар томилогдож, 1891 он хүртэл энэ албан тушаалыг хашжээ. Малер театрын тайзан дээр дуулахыг зөвхөн унгар хэл дээр тоглох зэрэг хэд хэдэн шинэчлэлийг хэрэгжүүлж, жилийн дотор нөхцөл байдлыг өөрчилж чадсан юм. 1893 онд өөр нэгэн алдартай удирдаач Артур Никиш театрын хөгжмийн найруулагч болж байжээ. Жакомо Пуччини Унгарын Улсын дуурийн театрт хоёр удаа дууриа тавьж байсан түүхтэй. Энэ театр олон жилийн түүхийн турш Отто Клемперер, Бела Барток, Ламберто Гарделли, Эмиль Петрович, Янос Ференчик, Бениамино Гигли, Ева Мартон, Миклош Раднай, Йозефци болон бусад гайхалтай хөгжмийн зохиолч, удирдаач, зураачид ажиллаж байжээ. Тус театр нь мөн Унгарын үндэсний балетын гол тайз юм. Энэ театр нь 1261 үзэгчийн суудалтай бөгөөд танхим нь хагас лугуй хэлбэртэй тул акустикийн хувьд Миланы Ла Скала болон Парисын дуурийн театрын дараа Европт гуравдугаарт ордог. Ференц Лист, Ференц Эркелийн хөшөө театрын өмнө байрладаг. Будапешт дэх өөр нэг дуурийн театр бол Эркелийн театр юм.